|  |  |  |
| --- | --- | --- |
| Päästeamet | Teie | 19.02.2025 nr 7.2-3.3/384-1 |
| |  | | --- | |  | | [ida@paasteamet.ee](mailto:ida@paasteamet.ee)  [daisi.kager@paasteamet.ee](mailto:daisi.kager@paasteamet.ee) | | Meie | 19.12.2025 nr 4.2-17/4756-30 |

**Tallinna mnt 71 maa-ala detailplaneeringust**

Tallinna mnt 71 maa-ala detailplaneeringu koostamise algatas Narva Linnavolikogu 24.04.2025 otsusega nr 34 Sanitex OÜ (registrikood 11931003) ettepanekul.

Tallinna mnt 71 maa-ala detailplaneeringu koostamise ülesandeks on Narva linnas Pähklimäe linnaosas 2 ha suurusel maa-alal krundile maakasutuse sihtotstarbe määramine, ehitusõiguse, arhitektuursete ja ehituslike tingimuste ning tehnovõrkude asukohtade määramine, liikluskorralduse (juurdepääsud ja parkimine), maa-ala heakorrastuse ja haljastuse lahendamine ning planeeringu elluviimisel vajalike muinsuskaitse- ja keskkonnatingimuste määramine.

Oleme küsinud Päästeametilt lisainfot tingimustega piirangute kohta, millega tuleb arvestada detailplaneeringu koostamisel, kuna Tallinna mnt 71 kinnistu (51101:001:0710) jääb ohtliku käitise ohualasse nr 153, mille käitise ohtlikkuse klass on C.

19.02.2025 esitas Päästeamet kirjas nr 7.2-3.3/384-1 selgituse, et Tallinna mnt 73 kinnistul asuv Olerex AS Narva teenindusjaam on C-kategooria ohtlik käitis ehk ohtlik ettevõte. Tallinna mnt 71 kinnistu jääb pea täielikult ettevõtte eriti ohtlikusse alasse. Eriti ohtlikus alas on lubatud kavandada ehitisi, mille tundlikkus on 1. Näiteks on lubatud kuni 100 inimesele ja kuni kolmekorruselised büroohooned, samas meelelahutusasutused ja ka toitlustus-/kauba- või teenindushooned on tundlikkusega 1, kui suletud netopind on väiksem kui 250 m². Antud tingimused kajastatakse ka detailplaneeringu lähteseisukohtades ehitusõiguse määramiseks.

Tänase seisuga ei ole enam Maa- ja Ruumiameti kaardirakenduse kihil *„Ohtlikud käitised, veevarustus, veeohutus“* kajastatud Tallinna mnt 73 kinnistul asuva Olerex AS Narva teenindusjaama ohualasid ega määratud ohutuskategooriat. Samuti oleme võrrelnud määruse nr 10 *„Kemikaali ohtlikkuse alammäär ja ohtliku kemikaali künniskogus ning ettevõtte ohtlikkuse kategooria määramise kord“* 14.02.2016 kehtinud redaktsiooni 06.09.2025 redaktsiooniga ning ohtlikkuse kategooria määramise osas erinevusi ei tuvastanud. Seoses sellega soovime küsida, kas määruse nr 10 viimase redaktsiooni kohaselt on Tallinna mnt 73 kinnistul asuva Olerex AS Narva teenindusjaama ohutuskategooria muutunud.

Tallinna mnt 71 maa-ala detailplaneeringu koostamiseks oli määratud riskide hindamise läbiviimine seoses Tallinna mnt 73 kinnistul asuva Olerexi teenindusjaama poolt võimalikult avalduva mõjuga. Samuti, kuna Tallinna mnt 73 kinnistul asuva Olerex AS Narva teenindusjaama vastas ca 100 m kaugusel asub veel üks teenindusjaam (Circle K, aadress Tallinna mnt 64), siis meie hinnangul peaks arvestama ka selle võimaliku avalduva mõjuga. Kokkuvõtteks palume teie hinnangut mainitud riskianalüüsi läbiviimise vajaduse osas, võttes arvesse määruse nr 10 uue redaktsiooni jõustumist.

Lugupidamisega

/allkirjastatud digitaalselt/

Peeter Tambu

peaarhitekt (direktori asetäitja)

Tatjana Nikolajenkova

5837 3585, tatjana.nikolajenkova@narva.ee